ગણમાન્ય વ્યક્તિઓને સન્માનવા એ આપણી પરંપરા રહી છે. એ સંદર્ભે લાડીલા શાયર – કવિ શ્રી મુસાફિર પાલનપુરીને જ્યારે સાંઈઠ વર્ષ થયા ત્યારે ષષ્ઠિ-પૂર્તિ-ઉત્સવ ઉજવવા જેવું કશુંક મિત્રોના મનમાં સળવળ્યા કરતું હતું, પણ સંજોગાધિન એ કાર્ય આરંભી ના શકાયું ! ગત વર્ષે જ્યારે મુસાફિર ભાઈને પાંસઠમું બેઠું ત્યારે ખાસ કરીને સહ્રદયી મિત્ર ડો. શ્રી સુરેન્દ્ર ગુપ્તાએ કવિની જન્મ-તિથિનો ઉત્સવ ઉજવવાની ખાસ હઠ લીધી અને દબદબાપુર્વક કાર્યક્રમની રૂપરેખા પણ મિત્રો સમક્ષ રજુ કરી, પરંતું કલાકારોની જન્મજાત ધૂની કેફિયત પ્રમાણે મુસાફિરભાઈએ ત્યારે કોઈ ખાસ મૂડ ન દર્શાવ્યો ને વાત હવામાં રહી ગઈ ! કલાકારની આવી નિર્લેપતાનોય આદર થવો જ ઘટે !